Document ID: 32010D0581

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ της 27ης Σεπτεμβρίου 2010 με την οποία επιτρέπεται στη Δημοκρατία της Πολωνίας να εισαγάγει ειδικό μέτρο παρέκκλισης από το άρθρο 26 παράγραφος 1 στοιχείο α) και από το άρθρο 168 της οδηγίας 2006/112/ΕΚ, σχετικά με το κοινό σύστημα φόρου προστιθέμενης αξίας (2010/581/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, και ιδίως το άρθρο 291 παράγραφος 2, την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 395 παράγραφος 1, την πρόταση της Ευρωπαϊκής Επιτροπής, Εκτιμώντας τα ακόλουθα: (1) Με επιστολή που πρωτοκολλήθηκε στη Γενική Γραμματεία της Επιτροπής, στις 16 Νοεμβρίου 2009, η Πολωνία ζήτησε να της επιτραπεί να εισαγάγει ειδικό μέτρο παρέκκλισης από τις διατάξεις της οδηγίας 2006/112/ΕΚ που διέπουν το δικαίωμα έκπτωσης του φόρου («το ειδικό μέτρο»). (2) Σύμφωνα με το άρθρο 395 παράγραφος 2 της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη, με επιστολή της 14ης Δεκεμβρίου 2009, σχετικά με το αίτημα της Πολωνίας. Με επιστολή της 17ης Δεκεμβρίου 2009, η Επιτροπή κοινοποίησε στην Πολωνία ότι διέθετε όλες τις απαραίτητες πληροφορίες για την εκτίμηση του αιτήματος. (3) Η Πολωνία εφαρμόζει περιορισμό της έκπτωσης ΦΠΑ για επιβατικά αυτοκίνητα. Ωστόσο, μερικά μηχανοκίνητα οχήματα, εκτός από τα επιβατικά, είναι, ως εκ της φύσεως και του σχεδιασμού τους, κατάλληλα για χρήση τόσο ιδιωτική όσο και επαγγελματική. (4) Σήμερα, σε περίπτωση που υποκείμενο στον φόρο πρόσωπο σκοπεύει να χρησιμοποιήσει για ιδιωτικούς σκοπούς ένα όχημα, εκτός των επιβατικών, για το οποίο έχει τύχει πλήρους ή μερικής έκπτωσης του φόρου επί των εισροών κατά την αγορά, την ενδοκοινοτική απόκτηση, την εισαγωγή, την ενοικίαση ή χρηματοδοτική μίσθωση, απαιτείται να αποδώσει φόρο επί των εκροών για την εν λόγω χρήση. Ωστόσο, είναι δυσχερές για το υποκείμενο στον φόρο πρόσωπο να αποδείξει με κάποια ακρίβεια την ιδιωτική χρήση, όπως επίσης είναι δυσχερής και η παρακολούθηση από τις φορολογικές αρχές. (5) Για να απλοποιηθεί η διαδικασία είσπραξης του φόρου προστιθέμενης αξίας (ΦΠΑ), και να προληφθεί η φοροδιαφυγή και η φοροαποφυγή, η Πολωνία ζητά παρέκκλιση προκειμένου να περιορίσει το δικαίωμα έκπτωσης του ΦΠΑ, όταν πρόκειται για μηχανοκίνητο όχημα εκτός των επιβατικών που είναι δυνατόν να χρησιμοποιείται τόσο για επαγγελματικούς όσο και για ιδιωτικούς σκοπούς, στο 60 % του ΦΠΑ που καταβάλλεται επί της αγοράς, ενδοκοινοτικής απόκτησης, εισαγωγής, ενοικίασης ή χρηματοδοτικής μίσθωσης με ανώτατο όριο τα 6 000 PLN, με σκοπό να προληφθεί η υπερβολική έκπτωση ΦΠΑ όταν πρόκειται για αυτοκίνητα πολυτελείας που είναι πιθανότερο να χρησιμοποιηθούν για ιδιωτικούς σκοπούς. Το υποκείμενο στον φόρο πρόσωπο δεν θα απαιτείται στη συνέχεια να αποδώσει φόρο για την ιδιωτική χρήση του οχήματος. (6) Το ειδικό μέτρο θα πρέπει να εφαρμόζεται μόνο για μηχανοκίνητα οχήματα, πλην των επιβατικών, με μέγιστο ωφέλιμο φορτίο άνω των 500 kg και μέγιστο βάρος 3,5 τόνων. Τα οχήματα που προορίζονται για συγκεκριμένη λειτουργία, όπως οχήματα οδικής βοήθειας, νεκροφόρες και φορτωτές, καθώς και οχήματα προς μεταπώληση ή εκμίσθωση, δεν θα πρέπει να εμπίπτουν στην παρέκκλιση. (7) Η άδεια θα πρέπει να ισχύει για περιορισμένο χρονικό διάστημα και, κατά συνέπεια, η ισχύς της θα πρέπει να λήξει στις 31 Δεκεμβρίου 2013. Με βάση την εμπειρία που θα αποκτηθεί μέχρι την εν λόγω ημερομηνία, είναι δυνατόν να εκτιμηθεί κατά πόσον η παρέκκλιση συνεχίζει να δικαιολογείται ή όχι. (8) Η παρέκκλιση δεν έχει αρνητικές επιπτώσεις στους ιδίους πόρους της Ένωσης που προέρχονται από τον φόρο προστιθέμενης αξίας, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Κατά παρέκκλιση από το άρθρο 168 της οδηγίας 2006/112/ΕΚ, επιτρέπεται στη Δημοκρατία της Πολωνίας να μειώσει σε 60 % τον συντελεστή έκπτωσης του ΦΠΑ κατά την αγορά, ενδοκοινοτική απόκτηση, εισαγωγή, ενοικίαση ή χρηματοδοτική μίσθωση μηχανοκίνητων οχημάτων, πλην των επιβατικών, έως μέγιστου ποσού 6 000 PLN. Ο εν λόγω περιορισμός ισχύει μόνο για μηχανοκίνητα οχήματα, πλην των επιβατικών, με μέγιστη επιτρεπόμενη καθαρή χωρητικότητα άνω των 500 kg και μέγιστο βάρος 3,5 τόνους. Άρθρο 2 Το άρθρο 1 δεν εφαρμόζεται στις ακόλουθες κατηγορίες οχημάτων: α) οχήματα που αγοράζονται προς μεταπώληση, ενοικίαση ή χρηματοδοτική μίσθωση· β) οχήματα, τα οποία σύμφωνα με τα κριτήρια που καθορίζονται σε δημοσιονομικές διατάξεις, μπορούν να θεωρούνται ως οχήματα προοριζόμενα κατ' αρχήν για τη μεταφορά εμπορευμάτων· γ) οχήματα που προορίζονται για συγκεκριμένη λειτουργία· δ) οχήματα σχεδιασμένα για τη μεταφορά τουλάχιστον 10 ατόμων, συμπεριλαμβανομένου του οδηγού. Άρθρο 3 Κατά παρέκκλιση από το άρθρο 26 παράγραφος 1 στοιχείο α) της οδηγίας 2006/112/ΕΚ, επιτρέπεται στη Δημοκρατία της Πολωνίας να μην θεωρεί ως παροχή υπηρεσιών την ιδιωτική χρήση από υποκείμενο σε φόρο πρόσωπο ή το προσωπικό του, ή γενικότερα, για σκοπούς άλλους από εκείνους της επιχείρησής του, ενός οχήματος για το οποίο εφαρμόζεται ο περιορισμός που αναφέρεται στο άρθρο 1 της παρούσας απόφασης. Άρθρο 4 Η παρούσα απόφαση παράγει αποτελέσματα από την ημέρα της κοινοποίησής της. Λήγει στις 31 Δεκεμβρίου 2013. Άρθρο 5 Η παρούσα απόφαση απευθύνεται στη Δημοκρατία της Πολωνίας. Βρυξέλλες, 27 Σεπτεμβρίου 2010.

Classification Labels:
2380
2304
593

Label Descriptions:
{"2380": "Φόροι καταναλώσεως", "2304": "Έμμεση φορολογία", "593": "ΦΟΡΟΛΟΓΙΑ"}

EuroVoc IDs (Original): 5655
5781
5087
5283
122
2106
2504
1321
914
474
5268
2200

EuroVoc IDs (Expanded): 5655
5781
5087
5283
122
2106
2504
1321
914
474
5268
2200

Dataset Source: meu

Split: dev